Mikkel Dencker (DF), 2008-11-28:
Lovforslaget her hedder jo Fairplay III, og det er en opfølgning på de foregående lovforslag, vi behandlede for 2-3 år siden - Fairplay I og Fairplay II.
Formålet med fairplayinitiativerne er jo - som regeringen selv fremfører - at komme afgifts- og skattesnyd, sort arbejde og andre ting, som foregår inden for primært detailhandelen, til livs.
Det er i flere brancher i detailhandelen meget udbredt at sælge ulovligt importerede varer, dvs. indsmuglede varer, samt at bruge sort arbejdskraft og i øvrigt svindle med moms, skat og afgifter.
Det er jo et initiativ, som Dansk Folkeparti kun kan bakke varmt op om.
Vi synes også, der skal være fair vilkår, og det er ikke rimeligt, at der i den ene kiosk bliver solgt ulovlige varer, mens man ligger og konkurrerer med en kiosk ved siden af, der bliver drevet på lovlige vilkår og dermed er udsat for en helt unfair konkurrence.
Det kan der kun på allerhårdeste vis skrides ind over for, og det er i hvert fald noget, vi bakker op om at regeringen kommer med yderligere initiativer til for at få gjort.
I sig selv er det jo et udmærket initiativ, og jeg tror, at det alt andet lige vil virke hårdere for den forretning, der får konfiskeret et vareparti og altså ikke har mulighed for at få det tilbage igen, frem for at man som hidtil har kunnet afgiftsberigtige de beslaglagte varer og derefter kunnet få varerne tilbage.
Jeg er dog skeptisk over for formuleringen i forslaget om, at muligheden for at konfiskere kun skal bruges i meget grove tilfælde, som der står.
Sådan som jeg efterhånden kender praksis her i landet for, hvordan man forvalter lovene, så betyder »meget grove tilfælde« også sjældent, så jeg tror, det bliver sjældent, at man vil bruge konfiskationsmuligheden.
Derfor vil jeg da gøre mig til talsmand for, at man strammer op over for de her formuleringer og simpelt hen mere håndfast formulerer, at konfiskation er noget, man bruger i alle gentagelsestilfælde.
Man kan sige, at første gang, en forretningsdrivende bliver taget i at have ulovlige varer, kan han påberåbe sig at have været uvidende, og derfor kan beslaglæggelse siges at være rimelig. Selv om man må formode, at der også i de fleste førstegangstilfælde er tale om en person, der har været i ond tro, da han har indkøbt ulovlige varer, kan det være svært at bevise, og derfor må det i førstegangstilfælde være rimeligt med en beslaglæggelse.
I gentagelsestilfælde har vedkommende jo allerede i første forsøg lært, at det her altså er ulovligt, og i og med at han gentager forseelsen, har han altså været i ond tro.
Derfor finder jeg, at konfiskation er en yderst rimelig måde at straffe den slags overtrædelser på.
Skatteministeren foreslår også, at der skal være såkaldte dagbøder, som skal træde i kraft i det tilfælde, at folk ikke overholder et påbud om at få bragt nogle ting i orden i deres virksomhed.
Der står ikke direkte i lovteksten, hvor høj en bøde skal være, der står kun, at den bør være på mindst 1.000 kr.
Det synes jeg også er en lidt slap formulering, og derfor kunne jeg også godt tænke mig, at det blev skrevet ind i loven, at de her dagbøder minimum skal være på 1.000 kr.
I øvrigt kan jeg sige, at lovforslaget indeholder en lang række andre opstramninger, bl.a. muligheden for at sammenkøre forskellige registre med det formål at få bekæmpet svindel og snyd.
Det er såmænd også et formål, som Dansk Folkeparti kan bakke op om.
Alt i alt vil jeg sige, at lovforslaget her i hvert fald ikke er noget, vi kan have noget imod, vi kunne måske bare tænke os, at det blev strammet yderligere op.
Så jeg skal sige, at vi selvfølgelig støtter lovforslaget, men vil i løbet af udvalgsbehandlingen søge at få skabt et flertal for at få nogle strammere formuleringer i forslaget.
Så vil jeg i øvrigt også til sidst tilføje, at initiativerne med Fairplay I- og Fairplay II-forslagene tror jeg også man kunne få til at virke bedre med en mere konsekvent indsats, f.eks. ved at man prioriterede at lave flere razziaer højere, end tilfældet er i dag, og jeg vil da også gerne i løbet af udvalgsbehandlingen spørge ind til, i hvor høj grad man indberetter forseelser, som man opdager ved razziaer, til Næringsbasen, så vi også i praksis kan bruge den mulighed, der er i lovgivningen allerede nu, for via næringsbrevordningen at fratage folk retten til at drive virksomhed, hvis de gentagne gange overtræder lovgivningen.
Hidtil har det kun ført til, at der er en enkelt person, der er blevet frataget muligheden for at drive virksomhed, og det synes jeg er alt for lidt, når man tænker på, ved hvor mange razziaer der konstateres ulovligheder.